चीन ने आज कहा कि वह पांच एशियाई देशों से पशुओं की चारा सामग्री पर आयात शुल्क खत्म करेगा, जिसमें सोयाबीन, सोया खाद्य और सफेद सरसों भी शामिल है। इससे संकेत मिलता है कि अमेरिका के साथ गहराते व्यापार विवाद के मद्देनजर चीन जिंसों की आपूर्ति के वैकल्पिक स्रोत तलाश रहा है। वित्त मंत्रालय ने कहा कि चीन 1 जुलाई से बांग्लादेश, भारत, लाओस, दक्षिण कोरिया और श्रीलंका में उत्पन्न होने वाली सोयाबीन, सोयाबीन की खल, सोया खाद्य, सफेद सरसों और फिशमील पर शुल्क हटा लेगा। फिलहाल सोयाबीन पर यह शुल्क तीन प्रतिशत, सोयाबीन की खल व सोया खाद्य पर पांच प्रतिशत, सफेद सरसों पर नौ प्रतिशत और फिशमील पर दो प्रतिशत है।